Ritratt: Ian Noel Pace Fl-okkażjoni tal-Għaxar Laqgħa Dinjija tal-Familji li se tiltaqa' f'Ruma bejn it-22 u s-26 ta' Ġunju li ġej, il-Papa Franġisku qed jistedinna nagħmlu mixja flimkien mal-familji ħalli niskopru mill-ġdid il-familja u biex naqraw u napprofondixxu bis-sabar l-Eżortazzjoni Appostolika Amoris Laetitia. F'dawn l-erba' ġimgħat, nibdew mil-lum, il-Papa Franġisku, megħjun bħal drabi oħra minn koppji, se jittratta l-edukazzjoni tat-tfal: sejħa, sfida u ferħ. Il-Papa Franġisku jgħid li "tkun missier u omm huma rwoli li ma jeħdilhom posthom ħadd. Li tkun omm ifisser li turi kif fejn hemm il-fraġilità umana ddaħħal l-imħabba u l-protezzjoni. Li tkun missier ifisser li turi lill-ulied orizzonti ġodda tal-ħajja u tqiegħed il-pedament tal-ħajja morali li jgħinhom jibnu bil-kuraġġ il-proġett ta' ħajjithom. Imma hemm aktar minn hekk. Kull omm tfakkar lil uliedha li huma ġejjin minn Missier bl-ittra kbira 'M': li hemm xewqa għal Alla. Dan jifforma l-fidi fit-tfal. "Il-qalba ta' dan kollu tikkonsisti fil-fatt li l-ġenerazzjonijiet ġodda jistgħu jgħidu iva lil Kristu biex iħallu lil Alla juri lilu nnifsu f'ħajjithom u jmexxihom". "Il-fidi hi don ta' Alla… Dan jitlob minna li nsejħu l-Ispirtu s-Santu biex jaħdem fil-qlub, hemm fejn ma nistgħux naslu aħna… Ħa nkunu nafu hekk li aħna m'aħniex is-sidien tad-don li għandna imma biss amministraturi attenti tiegħu. Madankollu t-tħabrik kreattiv tagħna hu sehem importanti li bih nikkollaboraw mal-inizjattiva ta' Alla " ( Amoris Laetitia 287). "L-esperjenza spiritwali ma timponi qatt ruħha imma hi proposta quddiem il-libertà tagħhom. Hu fundamentali li l-ulied jaraw b'mod konkret li għall-ġenituri tagħhom it-talb hu tassew importanti. Għalhekk il-waqfiet ta' talb fil-familja u l-espressjonijiet tad-devozzjoni popolari xi drabi jista' jkollhom qawwa li jevanġelizzaw iktar mill-katekeżi u d-diskorsi kollha " ( Amoris Laetitia 288). Javier, li ltqajna miegħu fil-mixja tal-ġimgħa l-oħra, jgħid: "Nafu li aħna qegħdin ngħaddulhom il-fidi, ngħallmuhom jgħixu l-missjoni essenzjali bħala Nsara… Għalhekk, jitgħallmu jgħixu ma' Alla minn meta jkunu żgħar. Jitgħallmu li jistgħu jaħfru, li jistgħu jħobbu b'modi differenti kif iħobb Alla u, li jistgħu jiskopru modi differenti ta' kif jgħixu. Aħna għażilna li ngħixu bħala membri tal-Knisja u din il-ħaġa nixtiquha lilhom ukoll. Fil-familja tagħna aħna nitolbu magħqudin flimkien konvinti li l-Mulej jinsab fostna u li lest jgħinna, iqawwina u jinkuraġġina kuljum". "Il-ġenituri huma strument ta' Alla biex din tikber u tiżviluppa … Il-katekeżi fil-familja hi għajnuna kbira bħala metodu effettiv fit-taħriġ ta' ġenituri żgħażagħ biex ikunu konxji tal-missjoni tagħhom bħala evaġelizzaturi tal-familji tagħhom stess" ( Amoris Laetitia 287). "It-trażmissjoni tal-fidi titlob li l-ġenituri jkunu diġà qed jgħixu l-esperjenza vera tal-fiduċja f'Alla, li jfittxuh, li jiġu bżonnu, għax b'dan il-mod biss "nisel lil nisel isebbaħ għemilek u s-setgħa tiegħek ixandru" (Salm 145:4) u "l-missier jgħarraf lil uliedu l-fedeltà tiegħek" (Is 38:19). Dan jitlob minna li nsejħu lill-Ispirtu s-Santu biex jaħdem fil-qlub, hemm fejn ma nistgħux naslu aħna" ( Amoris Laetitia 287). Stedina għar-riflessjoni Filwaqt li naqraw mill-ġdid kliem il-Papa Franġisku, ejjew nirriflettu dwar il-mod li qed ngħixu r-rwol tagħna bħala missier u omm. Liema azzjonijiet tagħna jwasslu b'mod konkret il-messaġġ li aħna għażilna li nibnu ħajjitna f'Alla? Aqra l- Amoris Laetitia Nistedinkom biex tkomplu taqraw "Lejn edukazzjoni aħjar ta' wliedna", Amoris Laetitia, Kap. 7, paragrafi 259-290.